Vanlig taipan eller kysttaipan ble tidligere inndelt i to underarter: «kysttaipan» og «Papuataipan» , men nyere fylogenetiske studier har vist at det allikevel ikke er større forskjell på dem og underartsbegrepet er forlatt. Kysttaipanen kan være aggressiv om den føler seg truet. Den er stedegen for sørkysten av Papua Ny-Guinea og det nordlige Australia. Arten regnes blant de fem giftigste slangene i verden (LD = 0,099 mg/kg). Arten kjennetegnes av det nærmest hvite hodet. Den er også den største av artene fysisk. Innlandstaipanen eller ørkentaipan er teknisk sett «verdens giftigste slange» (LD = 0,025 mg/kg), men nødvendigvis ikke den farligste. Den lever midt i den australske ørkenen, der bare et fåtall mennesker ferdes, og har såvidt australske myndigheter vet ingen menneskelige dødsfall på samvittigheten. Vestlig ørkentaipan ble først oppdaget ved Walter James Range i Vest-Australia, nær grensen mot Nordterritoriet og Sør-Australia. Den er mindre giftig enn innlandstaipanen (LD = 0,075 mg/kg). Senere har denne arten også blitt registret andre steder i Vest-Australia.